b'\n_START_ARTICLE_\nKranjski de\xc5\xbeelni zbor\n_START_PARAGRAPH_\nKranjski de\xc5\xbeelni zbor (nem\xc5\xa1ko Krainer Landtag) je bil najvi\xc5\xa1ji, zakonodajni organ de\xc5\xbeelne avtonomije vojvodine Kranjske. Uveden je bil s februarskim patentom (26.2.1861), s katerim je Avstrijsko cesarstvo stopilo v ustavno obdobje._NEWLINE_Kranjski de\xc5\xbeelni zbor je sprejemal zakone, ki so bili v de\xc5\xbeelni pristojnosti. V pristojnost de\xc5\xbeelne avtonomije je spadalo kmetijstvo, javne zgradbe (zgrajene iz de\xc5\xbeelnih sredstev), dobrodelne ustanove (vzdr\xc5\xbeevane iz de\xc5\xbeelnih sredstev), ob\xc4\x8dinske, cerkvene in \xc5\xa1olske zadeve, zadeve glede opravljanja priprege, preskrbe in nastanitve voja\xc5\xa1tva ter de\xc5\xbeelni prora\xc4\x8dun. De\xc5\xbeelni zakon je stopil v veljavo \xc5\xa1ele po tistem, ko ga je potrdil cesar. Do leta 1873 je bilo v pristojnosti de\xc5\xbeelnega zbora imenovanje \xc5\xa1estih poslancev v dunajski dr\xc5\xbeavni zbor._NEWLINE_De\xc5\xbeelnemu zboru je predsedoval in ga vodil de\xc5\xbeelni glavar (nem\xc5\xa1ko Landeshauptmann), ki ga je izmed \xc4\x8dlanov de\xc5\xbeelnega zbora imenoval cesar. Za upravljanje teko\xc4\x8dih zadev v \xc4\x8dasu, ko de\xc5\xbeelni zbor ni zasedal, je bil pristojen de\xc5\xbeelni odbor, ki so ga sestavljali de\xc5\xbeelni glavar in \xc5\xa1e \xc5\xa1tirje \xc4\x8dlani. Po enega \xc4\x8dlana so izvolili vsak od treh zastopstev volilnih razredov, \xc4\x8detrtega pa de\xc5\xbeelni zbor kot celota. Naloga de\xc5\xbeelnega odbora je bila upravljanje de\xc5\xbeelega premo\xc5\xbeenja, vodstvo uradov de\xc5\xbeelne avtonomije, de\xc5\xbeelnih zavodov in ustanov._NEWLINE_Organizacijo in delo de\xc5\xbeelnega zbora in odbora za Kranjsko sta dolo\xc4\x8dala De\xc5\xbeelni red za vojvodino Kranjsko, izdan na podlagi februarskega patenta 2. 4. 1873 in 26. 8. 1908 in De\xc5\xbeelnozborski volilni red za vojvodino Kranjsko, izdan 5. 11. 1898 in 26. 8. 1908.'